b'\n_START_ARTICLE_\nSame (kaupunki)\n_START_SECTION_\nHistoria\n_START_PARAGRAPH_\nSamen paikka on ollut asuttu jo esihistoriallisella ajalla, viimeist\xc3\xa4\xc3\xa4n 2000-luvulla eaa. Kreikkalaisessa mytologiassa kaupunki sai nimens\xc3\xa4 Kefaloksen pojasta nimelt\xc3\xa4 Samos. Varhaisin kirjallinen maininta Jooniansaarilla sijainneesta paikasta nimelt\xc3\xa4 Same on Homeroksen Iliaan laivaluettelossa, jonka mukaan Same (Homeroksella Samos) l\xc3\xa4hetti mykenel\xc3\xa4isell\xc3\xa4 kaudella laivoja Troijan sotaan. Nimell\xc3\xa4 saatettiin viitata koko Kefalleniaan. Aiemmin on esitetty teorioita, ett\xc3\xa4 Homeroksen Same olisi kuitenkin ollut joku toinen saari; esimerkiksi Wilhelm D\xc3\xb6rpfeld, joka piti Lefkasta Homeroksen Ithakana, yhdisti Samen nykyisin Ithakana tunnettuun saareen._NEWLINE_Klassisella ja hellenistisell\xc3\xa4 kaudella Same oli yksi Kefallenian nelj\xc3\xa4st\xc3\xa4 kaupungista Palen, Kranen ja Pronnoin ohella. Kaupungit muodostivat tetrapoliin eli nelj\xc3\xa4n kaupungin liiton. Samen huippukautta oli 400-luku eaa. Kaupungin tiedet\xc3\xa4\xc3\xa4n ly\xc3\xb6neen omaa hopea- ja pronssirahaa. Vuonna 189 eaa. kaupunki vastusti Rooman yrityst\xc3\xa4 vallata se, p\xc3\xa4in vastoin kuin saaren muut kaupungit, mutta joutui lopulta antautumaan seuraavana vuonna. Kaupunki kukoisti uudelleen roomalaisella kaudella kaupan ansiosta. Sen paikka oli linnoitettuna viel\xc3\xa4 bysanttilaisella kaudella.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nSame oli Kefallenian kaupungeista suurin ja hallitsi saaren koko pohjoisosaa. Kaupungissa oli kaksi akropolista eli linnavuorta, joista toinen kohosi 277 metrin ja toinen 226 metrin korkeuteen merenpinnasta laskettuna. Ne tunnetaan nykyisin nimill\xc3\xa4 Palai\xc3\xb3kastro ja \xc3\x81gioi Fan\xc3\xa9ntes. Mykenel\xc3\xa4iselt\xc3\xa4 kaudelta kukkuloilla on s\xc3\xa4ilynyt kyklooppimuuria. Klassisen ja hellenistisen kauden kaupungista on l\xc3\xb6ydetty muun muassa linnoitusmuuria, jossa on ollut 22 porttia, sek\xc3\xa4 teatteri ja nelj\xc3\xa4 hautausmaata. Muurin pituus oli noin 3,4 kilometri\xc3\xa4. Alepovo\xc3\xbanista on l\xc3\xb6ydetty temppelin rauniot. Satama sijaitsi rannikolla heti kukkuloiden edustalla. Roomalaisella kaudella kaupunkiin rakennettiin paljon julkisia rakennuksia sek\xc3\xa4 hienoja yksityistaloja.'